[{"text_idx": "#000003", "text": "Jarduerak Civicanen, NUPen eta Irun\u0303eko beste leku batzuetan eginen dira, eta Unibertsitateko 80 zientzialarik hartuko dute parte"}, {"text_idx": "#000004", "text": "Nafarroako Unibertsitate Publikoak irailaren 29an, ostirala, doako 32 dibulgazio jarduera eginen ditu, publiko guztiei zuzendurikoak, Ikertzaileen Gau Europarrean. Jarduerak, hala nola ibilaldiak, dastaketak, hitzaldiak edo monologo komikoak, NUPeko 80 bat zientzialarik gidatuko dituzte."}, {"text_idx": "#000005", "text": "Programatutako jarduera gehienak Civican kulturgunean eginen dira, hilaren 29an, 17:00etatik 22:00etara, baina, horrez gain, ibilaldi zientifikoak ere eginen dira Irun\u0303eko zenbait lekutan; adibidez, San Andres errotan (Atarrabia) eta Sarion (NUPeko Arrosadiko campusa). Bestalde, irailaren 28an, osteguna, 19:00etan, \u201cMonologo Zientifikoak\u201d ikuskizuna eginen da NUPen. Jarduera batzuetan izena eman behar da ekitaldiaren webgunean; bertan dago informazio guztia."}, {"text_idx": "#000008", "text": "Dastaketak, pintxoak, esperimentuak edo ibilaldiak"}, {"text_idx": "#000009", "text": "Hogeita hamar jarduera horiek bost modalitatetan daude banatuak: \u201cZientziazko dastaketak\u201d, \u201cZientzia-pintxoak\u201d, \u201cHar ezazu parte\u201d, \u201cZientziazko ibilaldiak\u201d eta \u201cZientzia artearekin\u201d. Lehenbizikoan, bertaratzen direnek NUPen ikertzen ari diren produktuak dastatzen ahalko dituzte, hala nola garagardoak, ardoak edo mahatsak. Gainera, parte-hartzaileek aukera izanen dute NUPeko Germoplasma Bankuan kontserbatzen diren Nafarroako sagar tradizionalen barietateak ikusi eta ukitzeko."}, {"text_idx": "#000010", "text": "\u201cZientzia-pintxoak\u201d atalean, unibertsitateko ikertzaileek beren lan-esparruetako aurrerapen eta emaitza nagusiak azalduko dituzte: datuen zientzia, ekonomia zirkularra eta osasuna. \u201cHar ezazu parte\u201d atalean, zientzialariek zenbait tailer gidatuko dituzte, besteak beste errealitate birtualari, denbora errealeko 3D holograma interaktiboei, adimen artifizialari, biologiari, matematikari edo ekologiari buruzkoak."}, {"text_idx": "#000012", "text": "Azkenik, \u201cZientzia artearekin\u201d atalean, \u201cInmersants VS Contactiers\u201d performanceak 802.701. urtearen bueltako espazio-denbora zehaztugabe batera eramanen du publikoa, \u201cMonologo zientifikoak\u201d zientziazko eta umorezko antzerki ikuskizuna emanen du Big Van Ciencia taldeak, eta haurrentzako hainbat jarduera izanen dira, tartean familientzako tailerrak edo \u201cYo quiero ser cienti\u0301fica\u201d antzezlana."}]